**Амантур Акматалиев. Баба салты, эне адеби.Бишкек,1993-жыл**

**КАШКА АТ, КАРАГЕР ЖОРГО (Экинчи бөлүк)**

Супатай кагылып—согулуп адам катарына кошула баштаганда Байзак өлүп, анын ирегесинен куйрук үзүп бөлүнүп чыгышты. Супатай улам бой тарткан сайын туруктуу, эстүү, токтоо, турмушту бат үйрөнгөн жигиттерден болду. “Жер адамдын эмгегин жебейт, байдын көзүн карап жүрүп жарыбадык уулум, эми дыйканчылык кылып көрөлү” деди Уултай Супатайга. Ошондон баштап “жатакчы Супатай” атыгып, мурункуга караганда куру дегенде курсактары жармага кеңелип, ирдене башташты.

Супатай жыйырмадан ашканда, Калыйча аттуу жетим кызга үйлөндү. Калыйча тың келин болду. Этегинен жалгап эркек төрөдү. Мурун өз баласынын атын өзү койгон Уултай, небересинин атын да Суртай деп өзү койду. Ошондон тартып Уултай эненин үшкүрүгү басылып, өткөнүнө өкүнбөй: “Элим, жерим, калдайган казак журтум, акем, шешем, Супатай, Сууртай баурум” деп боздогонун токтотуп, муунбагандай жакасын кармап, каниет байлап калды.